b'\n_START_ARTICLE_\nBarbara Gregori\xc4\x8d Gorenc\n_START_SECTION_\n\xc5\xbdivljenjepis\n_START_PARAGRAPH_\nBarbara Gregori\xc4\x8d se je rodila leta 1964 v Ljubljani. Obiskovala je Osnovno \xc5\xa1olo Toneta \xc4\x8cufarja, kjer jo je u\xc4\x8diteljica spodbujala k pisanju. Svoje prve pesmi je objavila v \xc5\xa1olskem glasilu Mladi plamen. Diplomirala je iz \xc5\xbeivilske tehnologije na biotehni\xc5\xa1ki fakulteti. Po diplomi je bila 10 let zaposlena na In\xc5\xa1titutu za higieno Medicinske fakultete v Ljubljani, nato 12 let na Zavodu za tehni\xc4\x8dno izobra\xc5\xbeevanje. Vmes je slu\xc5\xbebovala na Centru Republike Slovenije za poklicno izobra\xc5\xbeevanje, nekaj \xc4\x8dasa pa tudi na Zavodu za zdravstveno varstvo v Ljubljani. Trenutno je zaposlena v Vrtcu \xc5\xa0kofljica.\n_START_SECTION_\nDelo\n_START_PARAGRAPH_\nV svojih pesmih otro\xc5\xa1tva ne idealizira, temve\xc4\x8d ga predstavi kot obdobje uporni\xc5\xa1tva, te\xc5\xbeav in intenzivnih \xc4\x8dustvenih do\xc5\xbeivljanj, ki so velikokrat negativna in usmerjena proti odraslim._NEWLINE_Leta 1992 je urednik Kurir\xc4\x8dka (danes Kekec), Boris A. Novak, v glasilu objavil njene pesmi. Leta 1994 je sledila prva samostojna pesni\xc5\xa1ka zbirka Nebomske pesmi. Leta 1997 je objavila drugo pesni\xc5\xa1ko zbirko Zaklenjeni volk, \xc5\xbee naslednje leto pa zbirka Lena luna. Tej so sledile \xc5\xa1e: Mame, o\xc4\x8dki in otro\xc4\x8dki(2001), Tri pike ... (2005), Navodila za randi (2006), Odsko\xc4\x8dnice (2007), Iskanke (2008), Z roko v roki (2009), Razigranke (2010) in Sladko leto (2010)._NEWLINE_Napisala je tudi kraj\xc5\xa1a prozna dela. Pod Zalo\xc5\xbebo Jasa je izdala Metulj\xc4\x8dka Pavlin\xc4\x8dka Potepin\xc4\x8dka, v knjigi Metulj na de\xc5\xbeju (2002), Ro\xc5\xbee, v knjigi Kresnica na dlani (2004), Ljubljanski most z brezami, v knjigi \xc5\xbduborenje Slovenije (2005), Skrivna soba, v knjigi Sonce v brlogu (2008) in Spo\xc5\xa1tovanje, v knjigi Svoboda na izpitu (2010)._NEWLINE_In \xc5\xa1e dve lutkovni igrici: Lesena raca (uprizorjena 1986) in Porcelanasta muca (uprizorjena 1994), ki ju je na oder postavila dramaturginja Jelena Sitar Cvetko._NEWLINE__NEWLINE_Pesnica pi\xc5\xa1e pesmi o stvareh, ki se ji dogajajo. S pomo\xc4\x8djo pesmi lahko sledimo njenemu \xc5\xbeivljenju:_NEWLINE_Nebomske pesmi, 1994_NEWLINE_Zbirka opisuje trmasto, samosvojo pun\xc4\x8dko, ki uveljavlja svojo voljo in je jezna, \xc4\x8de je ne upo\xc5\xa1tevajo. Otrok ni ve\xc4\x8d le priden, ubogljiv, ampak ima svojo voljo in razmi\xc5\xa1lja s svojo glavo._NEWLINE_Zaklenjeni volk, 1997_NEWLINE_Pesni\xc5\xa1ka zbirka opisuje, kako otroci do\xc5\xbeivljajo svet (Mati je nose\xc4\x8da, rodi se bratec, kaj se dogaja? Zakaj je vse druga\xc4\x8de?). Sporo\xc4\x8da nam, da imajo tudi otroci te\xc5\xbeave, strahove, skrbi (\xc5\xa1ola, prva zaljubljenost ...), ki jih odrasli pogosto ne jemljejo dovolj resno._NEWLINE_Lena luna, 1998_NEWLINE_Govori o no\xc4\x8di in ti\xc5\xa1ini. V tej no\xc4\x8di so glavni junaki otroci: nekateri so zelo zaspani, drugi ne morejo spati, ker se veselijo novega dne, tretji pa se preprosto bojijo teme. Ogovarjajo luno, ki pono\xc4\x8di, ko oni spijo, bedi._NEWLINE_Mame, o\xc4\x8dki in otro\xc4\x8dki, 2001_NEWLINE_Pesni\xc5\xa1ka zbirka je namenjena najmlaj\xc5\xa1im. Opisuje majhnost, krhkost otro\xc4\x8di\xc4\x8dev, ki se stisnejo k svojim star\xc5\xa1em, kjer so varni._NEWLINE_Tri pike ..., 2005_NEWLINE_Pesni\xc5\xa1ka zbirka opisuje odra\xc5\xa1\xc4\x8danje - spreminjanje otroka v najstnika, te\xc5\xbeave v \xc5\xa1oli in bremena, ki jim jih \xc5\xa1ola nalaga, razmi\xc5\xa1ljanje o sebi in o smislu \xc5\xbeivljenja, navdu\xc5\xa1enje in raziskovanje \xc5\xbeivljenja samega._NEWLINE_Navodila za randi, 2006_NEWLINE_Pesni\xc5\xa1ka zbirka, prav tako kot Tri pike, opisuje obdobje najstni\xc5\xa1tva, \xc5\xa1e bolj pa poudarja zaljubljenost, prvo dekle, prvega fanta, te\xc5\xbeave z njo/njim ... Govori tudi o burnih \xc4\x8dustvih, ki se pri najstnikih zelo hitro menjajo._NEWLINE_Odsko\xc4\x8dnice, 2007_NEWLINE_Avtorica v tej pesni\xc5\xa1ki zbirki opisuje otro\xc5\xa1ko radost, nagajivost in raziskovanje sveta, ki jih obdaja._NEWLINE_Iskanke, 2008_NEWLINE_Tudi iskanke \xc5\xa1e opisujejo pesni\xc4\x8dino gledanje na svet skozi o\xc4\x8di otroka in tako vidimo dogodiv\xc5\xa1\xc4\x8dine v drobnih in vsakdanjih stvareh._NEWLINE_Z roko v roki, 2009_NEWLINE_V tej zbirki se pesnica posveti \xc4\x8dude\xc5\xbeu \xc5\xbeivljenja. Najprej nose\xc4\x8dnost, ki jo opisuje enkrat mam, drugi\xc4\x8d brat, nato rojstvo z dejo, da vsako novo \xc5\xbeivljenje spreminja svet. In vse skupaj spet povezuje ljubezen._NEWLINE_Razigranke, 2010_NEWLINE_Ta zbirka je polna najrazli\xc4\x8dnej\xc5\xa1ih stvari, s katerimi se sre\xc4\x8dajo otroci. O po\xc4\x8ditnicah, vrtcu, \xc5\xa1oli, igri, praznikih, dru\xc5\xbeini, malem medvedku... Torej, o vsem, kar sestavlja otrokovo \xc5\xbeivljenje. Napisane so na zabaven humoren na\xc4\x8din._NEWLINE_Sladko leto, 2010_NEWLINE_Vsebuje dvanajst pesmi, za vsak mesec eno. V posamezni pesmi je poudarjena kak\xc5\xa1na posebna zna\xc4\x8dilnost dolo\xc4\x8denega meseca.'